Мамырыгъэр нэхъапэщ
ХьэтIохъущыкъуей Ищхъэрэ къуажэм и курыт еджапIэ №1-м жэпуэгъуэм и 12-м къыщызэIуахащ зи къалэныр зыгъэзащIэу хэкIуэда лIыхъужьищым — Абыкъуэ Вячеслав, Аулъэ Анзор, Джэдгъэф Ахьмэд — я фэеплъ пхъэбгъухэр.
А Iуэхум хэтащ Бахъсэн районымрэ къалэ округымрэ я Iэтащхьэхэу Балъкъыз Артуррэ Мамхэгъ Хьэчимрэ, «Мир дому твоему» жылагъуэ IуэхущIапIэм и унафэщI Шыбзыхъуэ Суфэдин, Хэкур яхъумэу хэкIуэдахэм я унагъуэхэм я урысейпсо зэгухьэныгъэм и Къэбэрдей-Балъкъэр щIыналъэ къудамэм и унафэщI Хьэлышх Розэ, КъБР-м и Сабий фондым и унафэщI, курыт школым и унафэщIу щыта Умэ Светланэ, ХьэтIохъущыкъуей Ищхъэрэ къуажэм и щIыпIэ администрацэм и Iэтащхьэ Къумыкъу МуIэед, курыт еджапIэхэм я унафэщIхэр, еджакIуэхэр, благъэ-Iыхьлыхэр, къуажэдэсхэр.
ЗэIущIэр къызэIуахыным и пэ къихуэу, школ пщIантIэм еджакIуэхэр усэхэм къыщеджащ, лIыхъужьхэм къакIуа гъуэгуанэм тепсэлъыхьащ, «Офицерхэр» уэрэдыр жаIа нэужь, шар хужьхэр уафэм драгъэлъэтеящ.
Балъкъыз Артур къызэхуэсахэм защыхуигъазэм къыхигъэщащ мамырыгъэм зи гъащIэр щIэзыта щIалищым я лIыхъужьыгъэр зэрыуахътыншэр. «Зэман куэд дэкIми, ди щIалэхэм я фэеплъыр ди гум ихунукъым», — жиIащ абы.
Мамхэгъ Хьэчим дыщIигъуащ лIыхъужьхэм я зыр езым фIыуэ ицIыхуу зэрыщытар икIи абыхэм я Iыхьлыхэм я гуауэр зэрызыхищIэр. Къызэхуэсахэр абы къыхуриджащ лIыгъэ зезыхьахэр зыщамыгъэгъупщэну.
Шэшэным щекIуэкIа зауэм и къуэр хэкIуэдауэ зэрыщытар яжриIэри, Хьэлышх Розэ Iуэхур къызэзыгъэпэщахэм фIыщIэ яхуищIащ. Абы жиIащ щIалэгъуалэр хэкупсэу къэгъэхъуным мыхьэнэшхуэ зэриIэр. Хьэлышхым «Семье погибшего защитника Отечества» фэеплъ дамыгъэр хэкIуэдахэм я анэхэм яритащ.
Фэеплъ пхъэбгъухэм я тепхъуэр зэгъусэу трахыну хуагъэфэщащ Бахъсэн районымрэ Бахъсэн къалэ округымрэ я Iэтащхьэхэмрэ СОБР-м и къудамэм и нэхъыщхьэ Сунш Азэмэтрэ. Фэеплъхэм деж удз гъэгъахэр щагъэтIылъащ.
Чылар Аринэ,
Бахъсэн районым и администрацэм и пресс-IуэхущIапIэм и лэжьакIуэ.
